Diari Oficial de la Generalitat Valenciana


Sumari del DOGV 6742, del 27-03-2012 (2012/3060)

RESOLUCIÓ de 23 de març de 2012, de la Conselleria d'Educació, Formació i Ocupació, per la qual s'establixen els servicis essencials mínims amb motiu de la vaga general convocada per al dia 29 de març de 2012.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6742

Data del DOGV
:   27-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3060


Data del document
:   23-03-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * vaga
    * dret de vaga
    * funcionari
    * legislació

RESOLUCIÓ de 23 de març de 2012, de la Conselleria d'Educació, Formació i Ocupació, per la qual s'establixen els servicis essencials mínims amb motiu de la vaga general convocada per al dia 29 de març de 2012. [2012/3060]  
Antecedents  
  
Primer. Vistos els escrits de comunicació de vaga, per mitjà dels quals, complint amb el requisit de preavís obligatori previst en l'article 3.3 del Reial Decret Llei 17/1977, de 4 de març, es comunica a l'autoritat laboral de la Comunitat Valenciana la convocatòria d'una vaga general per al dia 29 de març de 2012 per part de les organitzacions sindicals més representatives d'àmbit estatal, la Confederació Sindical de la Unió General de Treballadors i la Confederació Sindical de Comissions Obreres. La convocatòria de vaga general de 24 hores es portarà a terme en la jornada del dia 29 de març d'enguany, la qual començarà a les 0 hores i acabarà a les 24 hores de l'esmentat dia 29; no obstant això, en aquelles empreses que tinguen diversos torns de treball, el començament de la vaga s'efectuarà en el primer torn, encara que comence abans de les 0 hores del dia 29, i la finalització tindrà lloc una vegada acabat l'últim torn, encara que es prolongue després de les 24 hores del dia 29. Així mateix, en aquelles empreses que tinguen un únic torn de treball, però este comence abans de les 0 hores del dia 29, la parada s'iniciarà a l'hora de començament de l'activitat laboral i finalitzarà el dia 29 de març en l'hora en què concloga esta. Durant la jornada del dia 28 cessaran en la seua activitat laboral i funcionarial els treballadors i funcionaris la prestació professional dels quals estiga relacionada amb l'elaboració de productes, servicis i aprovisionaments que hauran de tindre efectes immediats el dia 29.   
El motiu de la convocatòria de vaga és el rebuig de les mesures imposades pel Reial Decret Llei 3/2012, de 10 de febrer.  
També ha sigut convocada vaga general per al dia 29 de març, per idèntic motiu, per Antonio Pérez Collado, com a secretari general de la Confederació General del Treball del País Valencià; per Vicent Maurí Genovés, en qualitat de representant d'Intersindical Valenciana i per Gonçal Bravo Reig en representació de la Coordinadora Obrera Sindical.   
Així mateix, queda compresa dins de l'àmbit de la present resolució, qualsevol altra convocatòria de vaga que afecte l'òrbita dels treballadors o dels funcionaris i dels servicis públics o privats en l'àmbit territorial de la Comunitat Valenciana per al dia 29 de març de 2012, així com les adhesions que es produïsquen a estes.  
  
Les convocatòries de vaga referides han donat compliment al preavís preceptiu establit en la legislació vigent quan la vaga afecta els servicis públics, establit amb deu dies naturals d'antelació, en l'article 4 del Reial Decret Llei 17/1977, de 4 de març.  
  
Segon. La convocatòria que s'anuncia, afecta diversos drets essencials constitucionalment protegits en àrees com la justícia, la sanitat, la salut, el medi ambient, el transport, els servicis socials, l'ensenyança, les emergències, la comunicació i els servicis administratius de caràcter general o especial, per la qual cosa, d'acord amb el que establix el paràgraf segon de l'article 10 del Reial Decret Llei 17/1977, sobre relacions de treball, i els reiterats pronunciaments del Tribunal Constitucional, l'autoritat laboral pot acordar les mesures necessàries per a assegurar el funcionament dels servicis afectats.  
  
Tercer. S'ha intentat sense efecte la mediació del Servici Interconfederal de Mediació i Arbitratge.  
  
Quart. La Direcció General de Treball, Cooperativisme i Economia Social, ha mantingut una reunió amb les organitzacions sindicals convocants UGT-PV, CCOO-PV, CGT-PV i Intersindical Valenciana, el dia 22 de març de 2012 als efectes d'audiència a les parts per a l'establiment dels servicis essencials mínims que correspon a l'autoritat laboral valenciana en l'àmbit de les seues competències; i esta reunió va culminar amb un acord entre l'administració laboral i les organitzacions sindicals CCOO-PV, UGT-PV i Intersindical Valenciana sobre el conjunt dels servicis essencials mínims proposats per l'Administració, si bé estos sindicats manifesten discrepàncies puntuals en determinades matèries, que s'arreplega en acta a este efecte.  
Als anteriors antecedents, s'apliquen els següents:  
  
Fonaments de dret  
  
I. La competència per a establir les mesures necessàries per al funcionament del servici públic prevista en l'article 10 del Reial Decret Llei 17/1977, de 4 de març, correspon al Consell de la Generalitat Valenciana, i la té atribuïda la Conselleria d'Educació, Formació i Ocupació, en virtut del que disposa el Reial Decret 4105/1982, de 29 de desembre, decrets 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, i 75/2011, de 24 de juny, del Consell, pel qual s'establix l'estructura orgànica bàsica de la presidència i de les conselleries de la Generalitat, i el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, i de conformitat amb el que establixen els articles 28.2, i 149.1.7a de la Constitució espanyola i l'article 51.1 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, modificat per la Llei Orgànica 1/2006, de 10 d'abril.  
  
  
II. En la mesura que la destinatària i creditora dels servicis afectats per la vaga és la comunitat sencera i que tots són al mateix temps essencials per a esta, aquella no pot imposar el sacrifici dels interessos dels destinataris dels servicis esmentats, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com a essencial signifique la supressió d'este dret per als treballadors ocupats en este servici, sinó només l'adopció de les garanties necessàries per al seu manteniment; i finalment s'assenyala que si la vaga ha de mantindre una capacitat de pressió suficient per a aconseguir els seus objectius davant de l'empresa, en principi destinatària del conflicte, no ha de ser-li afegida a esta la pressió addicional del dany innecessari que patix la comunitat com a usuària dels servicis públics.  
Per tant, s'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, tal com ha assenyalat la sentència del Tribunal Constitucional de 8 d'abril de 1981, desplegada posteriorment, entre altres, per les sentències 26 i 33/81, 51 i 53/86, 27/89 i 43/90, en concordança amb el Reial Decret Llei 17/1977, de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
  
III. D'acord amb doctrina constitucional reiterada, el caràcter essencial d'un servici, ho és, no tant per la naturalesa de l'activitat que es realitza, sinó per la dels interessos a la satisfacció dels quals es dirigix la prestació que es tracta, i han de ser essencials els béns i interessos satisfets, perquè el servici siga essencial, la qual cosa ens situa, com s'ha assenyalat, en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que en l'àmbit en què es concreta esta resolució.  
  
Això es traduïx àmpliament, pel caràcter general de la convocatòria, en allò que disposen els articles 15 i 43 sobre el dret a la vida i a la integritat física, respectivament, en el dret a la llibertat de moviment en condicions de seguretat en el territori d'afectat per la vaga convocada, en allò que disposa l'article 9.2 de la Constitució espanyola, que imposa als poders públics el deure de promoure les condicions perquè la llibertat i la igualtat de l'individu i els grups en què s'integren siguen reals i efectives i de remoure els obstacles que impedisquen o dificulten la seua plenitud, relacionat amb l'article 50 que obliga així mateix els poders públics a promoure el benestar de la tercera edat per mitjà d'un sistema de servicis socials que atendran els seus problemes específics de salut, vivenda, cultura i oci, en allò que disposa l'article 27 de la Constitució espanyola, sobre dret a l'educació i el seu desplegament en les lleis orgàniques 8/85, de 3 de juliol, i en el deure dels poders públics quant a la protecció del medi ambient, segons ho disposa l'article 45 de la Constitució Espanyola, i en el dret a la tutela efectiva de jutges i tribunals reconegut en l'article 24 de la CE.  
  
  
IV. La classe i nombre de treballs que hagen de realitzar-se per a cobrir els drets i llibertats que el servici satisfà, i el tipus de garanties que ha d'adoptar-se, no poden determinar-se de forma apriorística, sinó després d'una valoració i ponderació dels béns i/o drets afectats, de l'àmbit personal, funcional o territorial de la vaga, de la seua duració i la resta de circumstàncies que concorren per a aconseguir el major equilibri entre el dret de vaga i aquells altres béns que el mateix servici essencial satisfà.   
En este sentit la Sentència de la Sala 3a del Tribunal Suprem, de 15 de gener de 2007, ha incidit en l'exigència de motivació en les resolucions que fixen els servicis mínims, assenyalant que esta ha de concretar-se fins a aconseguir a les circumstàncies singulars de la convocatòria que es tracte.  
  
V. La present convocatòria afecta pel seu caràcter general a altres drets, diferents del de vaga però també essencials i constitucionalment protegits i a la totalitat dels servicis públics competència de la Generalitat, alguns en àrees que afecten altres drets constitucionalment protegits com la sanitat, educació, servicis socials o emergències, amb un únic dia de convocatòria.  
Els servicis mínims que s'estimen proporcionats i amb motivació suficient vénen sustentats per la doctrina fixada en les sentències en cassació 3856/03 de 25/07 i 7693/03 de 24/09 del Tribunal Suprem, i la Sentència 747/03 de la Sala Contenciosa Administrativa del Tribunal Superior de Justícia de la Comunitat Valenciana, la qual es ratifica en els continguts fixats en la Interlocutòria de 19 de juny de 2002 del TSJ de la Comunitat Valenciana, respecte de l'Orde de 13 de juny de 2002, de la Conselleria d'Economia, Hisenda i Ocupació, per la qual s'establien els servicis essencials mínims, per a la vaga general convocada per al dia 20 de juny de 2002.  
D'altra banda, és necessari actualitzar algun dels continguts que es van estimar congruents per l'esmentada jurisprudència, bé per tractar-se de servicis que en aquell moment no eren competència de la Generalitat, com aquells que en l'actualitat són imprescindibles per a l'exercici de l'activitat com a conseqüència de l'evolució dels mitjans tècnics i l'organització dels processos.  
Les circumstàncies concretes que concorren en cada àrea afectada, siga pública o privada, el coneixement de les quals ha de permetre modular el nivell de servicis mínims exigibles, són les següents:  
En l'Administració pública de la Generalitat:  
Pel que fa a servicis burocràtics, es requerixen dotacions mínimes únicament en els servicis de registre per considerar-ho activitat indispensable per a prestar atenció als assumptes urgents o inajornables, relacionada amb l'exercici de drets per part dels ciutadans que hagen de realitzar les seues actuacions o sol·licituds en termini.   
Sanitat animal:  
Per l'especial atenció que ha de donar-se a les explotacions i activitats ramaderes i pecuàries, es fa necessari disposar dels servicis veterinaris indispensables en l'àmbit territorial de la Comunitat Valenciana, estimant-se que estos se satisfan amb un veterinari per oficina comarcal agrària. Això és degut a la possible notificació de malalties de declaració obligatòria que puguen implicar una actuació immediata i la possibilitat d'infeccions en el bestiar o en els seus productes, infeccions que podrien provocar epidèmies en la població.  
Ports titularitat de la Generalitat:  
Es requerix la presència de tècnics i personal de suport, en els mínims indispensables que permeten atendre qualsevol contingència que afecte la seguretat de les operacions portuàries i navegació interior, així com l'ordenació del tràfic marítim i la seguretat de les persones que utilitzen les instal·lacions portuàries.   
Centres del SERVEF:  
Els servicis mínims s'han establit tenint en compte que els destinataris de l'activitat dels centres SERVEF d'Ocupació són els demandants d'ocupació inscrits com a tals en el SERVEF, i considerant així mateix la necessitat de garantir el seu dret a la inscripció i a la renovació de la seua demanda en la data que tenen prevista.  
En conseqüència, s'estima que en les oficines d'ocupació han de prestar servici un mínim de personal de la plantilla que permeta conjugar adequadament la protecció de l'interés dels demandants inscrits en els centres Servef d'Ocupació amb la necessària restricció que imposa l'exercici del dret de vaga.  
Seguretat i salut en el treball:  
Els funcionaris, tècnics de seguretat i salut laborals dependents de l'INVASSAT, realitzen funcions d'investigació d'accidents múltiples greus i mortals, en coordinació amb el servici de guàrdia de la Inspecció de Treball, es desplacen al lloc de l'accident immediatament al rebre des del telèfon d'emergències 112 la comunicació del succés; per consegüent és un servici essencial que ha de mantindre's durant la jornada de vaga amb un mínim d'efectius per cada centre territorial de seguretat i salut en el Treball de l'INVASSAT.  
  
Administració de justícia:  
En el marc de les competències assumides per la Generalitat, els servicis essencials en este àmbit són els necessaris per a garantir una atenció mínima als ciutadans en les actuacions dels distints ordes jurisdiccionals de caràcter peremptori o cautelar, o que impliquen mesures d'internament o restriccions de drets, tot això de conformitat amb els acords aconseguits amb motiu de la vaga general que va tindre lloc l'any 2010.  
Sanitat pública:  
Hi ha una sèrie de servicis en la sanitat pública, com diàlisi, radioteràpia, transplantaments, UCI, unitats de reanimació, i SAMU-CICU, en els quals el conflicte entre el dret a la vida i a la salut i el dret a vaga implica que haja de prevaldre el primer pel seu caràcter vital. En estes unitats, l'assistència sanitària no pot ser demorada perquè no ho permet la situació clínica del pacient, ni la planificació ajustada del tractament, perquè les conseqüències derivades de la no-assisstència poden ser fatals, i en el cas de SAMU-CICU, per les característiques del servici i la seua relació amb l'atenció a les urgències i emergències.  
En el cas de la diàlisi, ha de tindre's en compte que és un tractament programat periòdic en malaltia renal crònica avançada, la desprogramació del qual suposa una minva important en la qualitat de vida del pacient i un risc vital. Les sessions d'hemodiàlisi es programen tres dies a la setmana: o dilluns, dimecres i divendres o dimarts, dijous i dissabte, deixant per a diumenge només els casos de descompensació urgents. Estes sessions es realitzen en torn de matí de 08.00 a 15.00 h o de vesprada, de 15.00 a 22.00 hores i, de vegades de nit, per la qual cosa convé respectar esta periodicitat, tant pel risc vital que suposa per al pacient no realitzar la diàlisi, com per tota la logística de transport sanitari que comporta i les alteracions que suposen per al pacient i la seua família.   
La radioteràpia es considera un tractament en patologia oncològica, l'incompliment del qual suposa un deteriorament en l'estat de salut del pacient que pot agreujar el seu estat de salut innecessàriament. Els tractaments de radioteràpia es pauten conjuntament amb els quimioteràpics, amb una periodicitat predeterminada l'alteració de la qual pot posar en risc la vida del pacient.   
En la UCI i unitats de reanimació, els torns de matí i vesprada han de mantindre's per a donar resposta a situacions d'urgència vital en atenció a pacients crítics provinents, tant d'agreujament de pacients hospitalitzats, com de pacients postquirúrgics intervinguts d'urgència i pacients que ingressen des dels servicis d'urgència hospitalaris amb patologies molt greus.   
Quant al programa de trasplantaments, és notori que no pot patir cap tipus de minva en la seua disponibilitat, perquè en qualsevol moment poden requerir-se els mitjans necessaris per a garantir la seua realització en els temps prèviament pautats que requerix la correcta implantació dels òrgans objecte de trasplantament.   
Així mateix, resulta notori que els servicis del SAMU-CICU han de garantir qualsevol tipus d'emergència vital que puga produir-se en la jornada, i tenint en compte que la jornada de vaga s'ha convocat per a un dia laborable, ha d'establir-se una plantilla en este servici que corresponga a l'habitual en estos dies, per la qual cosa l'eventual exercici del dret de vaga pels treballadors no pressuposa que hi haja menys riscos que els d'una jornada laboral habitual; per consegüent és congruent la fixació de la plantilla del servici que es disposa en eixos dies.  
  
El 50% dels servicis habituals, o els servicis de la jornada habitual en els servicis de farmàcia hospitalària, quiròfans programats, oncologia, unitat d'hospitalització a domicili, hospital de dia i centres de transfusions, perseguix el fi de garantir l'assistència sanitària dels pacients amb patologia no demorable.  
Els servicis dels diumenges en sales d'hospitalització, quiròfans d'urgències, servicis centrals urgents i portes d'urgència es justifiquen perquè són els servicis mínims imprescindibles per al funcionament d'un hospital, al ser l'assistència hospitalària un servici continuat, 24 hores sobre 24, cal atendre adequadament els pacients ingressats i els que puguen fer-ho per la via de la urgència.   
Tampoc es poden oblidar les necessitats en servicis com ara cuines o manteniment, per a garantir el suport a l'activitat assistencial que depén en gran manera dels sistemes informàtics que intervenen en tots els centres de salut i en la història de salut electrònica de cada pacient, que contenen l'estat de salut, els resultats de les proves practicades, els tractaments rebuts, les al·lèrgies, així com les advertències al metge d'incompatibilitats, efectes adversos i possibles interaccions en les prescripcions als pacients.  
Per a garantir l'assistència a les consultes externes preferents fan falta uns servicis d'un 25% de la jornada habitual.  
Els servicis prestats en els punts d'atenció sanitària i en punts d'atenció continuada de primària es necessiten per a atendre la demanda d'assistència urgent de la població en cada nivell d'assistència.  
Els servicis en els centres de salut i centres d'especialitats són els mínims necessaris per a vetlar pel dret a la salut i atendre els requeriments de la població.  
En l'àmbit de la neteja i arreplega de residus hospitalaris és necessària almenys la prestació dels mateixos servicis d'un dia festiu, perquè la higiene necessària en un local sanitari no pot interrompre's en la seua totalitat durant un sol dia.  
També s'ha de garantir la presència del personal imprescindible per a complir a les disposicions vigents en matèria de policia mortuòria en les hores d'afectació de la vaga.  
Sanitat privada:  
En l'àmbit de la sanitat privada, es considera suficient la plantilla habitual d'un dia festiu per a garantir els servicis mínims de caràcter essencial.  
Energia:  
Les empreses i organismes encarregats de la producció i subministrament d'energia elèctrica, producció i distribució de gas i depuració i subministrament d'aigües, hauran de prestar un servici equivalent a l'habitual en un dia festiu, i això per a evitar situacions de perill o de desabastiment que pogueren posar en risc la salut o el benestar de la població, tot això en el marc de les competències de la Comunitat Autònoma Valenciana.  
Ensenyança:  
La interrupció dels servicis d'ensenyança com a conseqüència de la vaga convocada pot ocasionar una situació de perill amb relació a la seguretat dels alumnes derivada de la falta de vigilància o d'atenció sobre els menors en els esmentats centres, per la qual cosa es considera imprescindible la prestació d'un servici mínim consistent en la presència física en estos per part de les persones responsables d'estos, per a evitar qualsevol tipus d'alteració.   
Tampoc es pot oblidar la general afecció a la societat en general pels problemes derivats de la conciliació de la vida familiar i laboral. S'establix un professor per etapa, amb un mínim d'un professor cada sis unitats, un per cada cinc en l'ensenyança especial, perquè es considera que és l'única manera de garantir, tant el dret de vaga, com el dret a treballar dels pares.   
Així, han de garantir-se estos servicis essencials en totes les etapes de l'ensenyança Infantil, Primària i Secundària Obligatòria, atés que ha de conjugar-se el dret de vaga, amb el dret al treball dels pares tal com sosté la Interlocutòria de la Sala Contenciosa Administrativa del Tribunal Superior de Justícia de la Comunitat Valenciana, de 19 de juny de 2002, i això ha d'arribar a totes les etapes educatives, inclosa l'Educació Secundària Obligatòria, i per descomptat l'Educació Especial per les característiques personals dels alumnes, fent compatible el dret de vaga amb el dret al treball i sent congruent amb el deure de vigilància que competix a l'Administració educativa, sobre els menors que concorren als centres escolars, siguen de titularitat pública o privada.  
  
Servicis socials:  
El servici assistencial a persones discapacitades és un sector de població que requerix d'una especial protecció per la societat en general i pels poders públics en particular, ja que en molts casos es tracta de persones adultes, els progenitors dels quals ja no existixen, són d'avançada edat o estan subjectes a tutela per part de la Generalitat, especialment en el cas de malalts mentals crònics.  
Els col·lectius atesos en els centres i servicis afectats per la vaga, majoritàriament, necessiten atenció integral, continuada, personal i multidisciplinària, al ser persones amb un deteriorament de les seues capacitats funcionals i cognitives derivades de l'edat i de la seua situació de dependència, o derivades de la seua situació psicosocial o sociofamiliar, que necessiten la continuïtat dels servicis, i és necessari per tant l'establiment d'uns servicis mínims que garantisquen una atenció adequada dels usuaris durant la vaga.  
Protecció Civil, Servici d'Emergències, Telèfon 112 i Prevenció i Extinció d'Incendis Forestals:  
Resulta imprescindible fixar uns servicis mínims indispensables per a atendre les eventuals situacions d'emergència que pogueren presentar-se durant el desenrotllament de la vaga, i ha de prevaldre la protecció de les persones, dels béns i del medi ambient davant de qualsevol emergència.  
La necessitat d'estos servicis ve donada per la mateixa essència dels servicis d'emergència, que incidixen directament en la seguretat i integritat física de les persones que poden trobar-se en situacions de perill notori. També és deure dels poders públics la protecció del medi ambient, basant-se en la indispensable solidaritat col·lectiva, per la qual cosa han d'evitar la seua degradació amb tots els mitjans a l'abast.  
  
S'ha de destacar que la prestació dels servicis en este camp resulta imprescindible per a garantir que els equips actuants puguen intervindre amb equips complets.  
Cal fer constar, a este respecte, que, la Llei 13/2010, de 23 de novembre, de la Generalitat, de Protecció Civil i Gestió d'Emergències, en el capítol II del títol IV establix els servicis essencials d'intervenció, que s'activen segons els diferents nivells d'emergència, previstos en els plans de protecció civil i gestió d'emergències.  
Transport de viatgers:  
No hi ha alternativa viable al servici prestat per les línies d'autobusos urbans i interurbans i l'empresa Ferrocarrils de la Generalitat Valenciana, excepte el servici de taxi, insuficient en qualsevol cas.   
  
El transport públic afectat per la convocatòria de vaga és el que cobrix i vertebra la necessitat de transport urbà i interurbà entre localitats de diversa entitat poblacional i en les grans àrees metropolitanes, i es considerarà, a més, que el previsible augment del transport privat tampoc podrà cobrir totes les necessitats de transport creades, constituint també un problema en si mateix per la massificació circulatòria i perquè podria impedir l'exercici de drets de tota índole, sobretot en la franja de població amb pitjors condicions socials i de comunicació.  
  
Al desenrotllar-se en tota una jornada laboral, la convocatòria també afectarà «hores punta», en les quals l'afluència de viatgers és massiva i les conseqüències més greus en el servici per coincidir amb les entrades i eixides del treball, col·legis i universitats en els dies laborals i lectius.   
  
A més, la vaga pot afectar l'exercici de múltiples drets dependents del transport diari, com el dret al treball, o a la sanitat, així com al transport a zones apartades i centres sanitaris d'un perfil d'usuaris més vulnerable per les seues característiques físiques i socioeconòmiques, a les conseqüències de la impossibilitat de desplaçament.  
  
Mitjans de comunicació:  
Finalment i en atenció a garantir el dret dels ciutadans a la informació, s'establix com a essencial el manteniment en els servicis informatius, i es fixen uns servicis mínims del 50% dels treballadors que habitualment realitzen les seues tasques per a estos servicis, al no considerar-se servici essencial la resta de la programació. Este és el criteri que el TSJ de la CV va reflectir en la Interlocutòria de data 19 de juny de 2002, abans mencionat.  
Sobre este particular, els servicis essencials garantixen el dret a la informació constitucionalment protegit, i este és compatible amb el dret de vaga, en la mesura que no impedix el seu exercici, atés que els dits servicis són els únics en què s'establix una determinada restricció, i per consegüent la resta dels treballadors dels mitjans de comunicació social no es veuen afectats per esta.  
  
  
VI. Si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i haurà d'existir una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris (sentències TC 51/86, 53/86, i 123/90, entre altres).  
De tot el que s'ha assenyalat es conclou que en l'adopció de les mesures necessàries per a assegurar el funcionament d'estos, segons establix el paràgraf segon de l'article 10 del RD 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment del dit servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el propi servici satisfà, però sense aconseguir el nivell de rendiment habitual, ni assegurar-ne el funcionament normal, establint el Tribunal Constitucional que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment, objectiu este que es considera complit amb el nivell de servicis mínims establit en la present resolució.  
  
En virtut d'això, de conformitat amb els antecedents i fonaments jurídics anteriors i una vegada oïdes les organitzacions convocants de la vaga, amb les quals s'ha aconseguit un acord en la major part dels servicis essencials, s'han complit totes les prescripcions legals de caràcter general, així com les específiques reguladores de la matèria concreta, per la qual cosa la consellera d'Educació, Formació i Ocupació resol:  
  
  
Primer  
Als efectes previstos en l'apartat 2n de l'article 10 del Reial Decret Llei 17/1977, de 4 de març, sobre relacions de treball, es determinen les mesures necessàries per a assegurar el funcionament dels servicis públics afectats per la convocatòria de vaga del dia 29 de març de 2012, els quals queden establits com a continuació s'especifica:   
  
1. Administració general del Consell i servicis burocràtics:  
1.1. Un funcionari o empleat públic per cada un dels servicis de registre general en els centres de treball en què existisca la dita unitat.  
  
2. Servicis veterinaris de sanitat animal dependents de la Conselleria d'Agricultura, Pesca i Alimentació:  
2.1. Un veterinari amb competència en matèries de sanitat animal per oficina comarcal agrària.   
3. En els ports de què és titular la Generalitat Valenciana:  
3.1.1. Un enginyer tècnic d'obres públiques per cada grup de ports.  
3.1.2. Un auxiliar d'explotació portuària en cada un dels ports de Vinaròs, Benicarló, Peníscola, Borriana, Cullera, Dénia, Xàbia, Calp, Altea, la Vila Joiosa, el Campello, Santa Pola i Torrevieja.   
4. Centres SERVEF d'Ocupació:  
4.1. En les oficines d'ocupació segons la categories establides en funció del nombre de demandants d'ocupació   
4.1.1. Oficines de 3a i 4a: el director o persona responsable de l'oficina i el servici de seguretat.  
4.1.2. Oficines de 1a i 2a: el director o persona responsable de l'oficina, un funcionari per a registre i renovació de demandes d'ocupació i el servici de seguretat.  
5. Centres territorials de Seguretat i Salut en el Treball de l'INVASSAT:  
5.1. Un tècnic superior o mitjà de Seguretat i Salut en el Treball de guàrdia, per cada centre territorial.  
6. Justícia:  
6.1. Un funcionari del Cos de Gestió Processal i Administrativa o un funcionari del Cos de Tramitació Processal i Administrativa per cada una de les seccions i un funcionari del Cos d'Auxili Judicial per Sala del Tribunal Superior de Justícia.  
6.2. Audiències provincials: un funcionari del Cos de Gestió Processal i Administrativa o un funcionari del Cos de Tramitació Processal i Administrativa per cada una de les seccions i un funcionari del Cos d'Auxili Judicial per cada quatre seccions.  
6.3. A excepció dels jutjats que actuen de guàrdia, que hauran de comptar amb tota la dotació de personal que efectua el servici de guàrdia habitualment, en els òrgans que s'especifiquen a continuació, es consideren servicis mínims els funcionaris següents:  
6.4. Deganats: 3 funcionaris en el de València, 1 a Castelló i 2 a Alacant.  
6.5. Resta de deganats: 1 funcionari.  
6.6. Servicis comuns: 3 funcionaris en el de València, 1 a Castelló i 2 a Alacant.  
6.7. Resta servicis comuns: 1 funcionari.  
6.8. Jutjats de primera instància i instrucció: 1 de Gestió o 1 de Tramitació i, per cada 4 jutjats, 1 d'Auxili.  
6.9. Jutjats de primera instància: 1 de Gestió o 1 de Tramitació i, per cada 4 jutjats, 1 d'Auxili.  
6.10. Jutjats d'instrucció: 1 de Gestió o 1 de Tramitació i, per cada 4 jutjats, 1 d'Auxili.  
6.11. Jutjats de violència sobre la dona a València, 1 de Gestió o 1 de Tramitació i 1 d'Auxili per als 4 jutjats.  
6.12. Jutjats de violència sobre la dona a Alacant i Castelló, 1 de Gestió o 1 de Tramitació.  
6.13. Jutjats penals, excepte els de les capitals de província, València, Alacant i Castelló: 1 de Gestió o 1 de Tramitació i 1 d'Auxili.   
  
6.14. Jutjats penals de la ciutat de València: 1 de Gestió o 1 de Tramitació per cada jutjat i, 6 d'Auxili per a tots els jutjats.  
  
6.15. Jutjats penals de la ciutat d'Alacant: 1 de Gestió o 1 de Tramitació per cada jutjat i, 4 d'Auxili per a tots els jutjats.  
  
6.16. Jutjats penals de la ciutat de Castelló: 1 de Gestió o 1 de Tramitació per cada jutjat i, 2 d'Auxili per a tots els jutjats.  
  
6.17. Jutjats contenciosos administratius: 1 de Gestió o 1 de Tramitació o 1 d'Auxili.  
6.18. Jutjats socials: 1 de Gestió o 1 de Tramitació i, 1 d'Auxili per cada 4 jutjats.  
6.19. Jutjats mercantils: 1 de Gestió o 1 de Tramitació.  
6.20. Jutjats de vigilància penitenciària: 1 de Gestió o 1 de Tramitació i 1 d'Auxili.  
6.21. Jutjats de menors: 1 funcionari en cada jutjat.  
6.22. Registres civils únics: 1 de Gestió, 1 de Tramitació i 1 d'Auxili.  
6.23. Resta registres civils: 1 funcionari.  
6.24. Un funcionari per cada un dels jutjats de pau.  
6.25. Un funcionari del Cos de Gestió Processal i Administrativa, un funcionari del Cos de Tramitació Processal i Administrativa i un funcionari del Cos d'Auxili Judicial en cada una de les distintes fiscalies, a excepció de les que actuen de guàrdia, que hauran de comptar amb tota la dotació de personal que efectua el servici de guàrdia habitualment.  
  
6.26. En les adscripcions de Fiscalia: 1 funcionari.  
6.27. El 30% dels funcionaris del Cos de Metges Forenses en els instituts de Medicina Legal.  
6.28. Un funcionari dels cossos de Tramitació o Auxili en els instituts de Medicina Legal.  
7. Sanitat pública:  
7.1. Hospitals:  
7.1.1. Servicis propis dels diumenges:  
8.4.9.0. Sales d'hospitalització.  
1.6.0.3. Servicis centrals urgents.  
8.0.3.3. Quiròfan d'urgències.  
1.2.7.3. Portes d'urgència.  
0.7.4.2. Cuines, manteniment i centraleta de telèfons.  
7.1.7.1. Informàtica.  
7.1.2. Servicis de jornada habitual:   
4.1.7.0. Diàlisi.  
5.8.4.1. Radioteràpia.  
1.2.0.7. Programa de trasplantaments.  
2.0.0.9. UCI.  
0.7.0.3. Unitat de reanimació.  
7.1.3. Servicis del 50% de la jornada habitual:  
1.9.0.0. Servicis de farmàcia hospitalària.  
8.9.6.2. Quiròfans programats.  
0.4.5.3. Oncologia.  
0.2.6.8. Unitat d'hospitalització a domicili.  
3.4.0.7. Hospital de dia.  
7.1.4. Servicis del 25% de jornada habitual:  
6.6.9.0. Consultes externes preferents.  
7.2. Punts d'Atenció Sanitària (PAS):  
7.2.1. Servicis propis de la seua jornada habitual de 17.00 a 09.00 hores.   
7.3. SAMU-CICU:  
7.3.1. Servicis propis de la seua jornada habitual.  
7.4. Punts d'Atenció Continuada de Primària (PAC):  
7.4.1. Servicis propis de la seua jornada habitual de 15.00 a 09.00 hores.  
7.5. Centres de salut i centres d'especialitats:  
7.5.1. Han de mantindre's els servicis propis d'un dissabte, que són els mínims necessaris per a atendre els requeriments de la població.  
  
7.6. Atenció domiciliària:  
7.6.1. Servicis del 50% de la jornada habitual per a garantir l'assistència sanitària no demorable.  
7.7. Centres de transfusions:  
7.7.1. Servicis del 50% de la jornada habitual per a garantir l'assistència sanitària no demorable.  
7.8. Centres de salut pública:  
7.8.1. El director coordinador del centre, com a responsable.  
7.8.2. Coordinador veterinari per la xarxa d'alertes nacional de l'Agència Espanyola de Seguretat Alimentària. Activació de recursos i immobilitzacions.  
7.8.3. Veterinaris d'escorxador. Les obligacions normatives exigixen control oficial continu per a dictaminar l'aptitud del consum de les carns que es produïxen en l'establiment.  
7.8.4. Un tècnic de Promoció de la Salut. Per a garantir la resposta en intervencions sanitàries no demorables o urgents (TBC, meningitis...), així com pel que fa en vacunes, la seua logística i cadena de fred.  
7.8.5. Un tècnic d'Epidemiologia. Manteniment de la vigilància epidemiològica i necessitat d'intervenció en cas de malalties transmissibles.  
7.9. Neteja i arreplega de residus en centres hospitalaris:  
7.9.1. Es prestaran els servicis propis d'un dia festiu.  
7.10. Servicis funeraris:  
7.10.1. El personal imprescindible per a procedir a l'arreplega de difunts a domicili, clíniques i hospitals que no disposen de les instal·lacions adequades que permeten ajornar el seu trasllat a inhumació o incineració, sempre de conformitat al que disposa la legislació vigent de policia mortuòria sanitària.  
7.11. Àrea d'Informàtica, Telecomunicacions i Organització:  
7.11.1. En els servicis següents el 50% dels efectius habituals:  
  
4.86.3.2. Resposta a incidents (nivells 1, 2 i 3).  
5.66.1.4. Monitorització de sistemes i xarxes de comunicacions.  
4.05.3.6. Coordinació de les actuacions dels equips que participen en els servicis anteriors.  
9.91.6.9. Atenció a usuaris de sistemes d'informació.  
8. Sanitat privada:  
8.1. La plantilla habitual d'un dia festiu en els diferents centres sanitaris  
9. Ensenyança pública i privada:  
9.1. En tots els centres: el director del centre en funcions directives, excloent-ne activitats lectives. En cas de vacant o absència justificada, el vicedirector, cap d'estudis, secretari o persona responsable del centre per este orde. En els centres amb més d'un torn d'ensenyança podrà ser rellevat el càrrec directiu que preste el servici per un altre membre de la junta directiva  
9.2. En els centres d'Educació Infantil, Ensenyança Primària i Ensenyança Secundària Obligatòria: un professor per cada etapa educativa, amb un mínim d'un professor per cada sis unitats; addicionalment al que establix l'apartat 9.1  
9.3. En els centres específics d'Educació Especial, un educador d'Educació Especial, per cada cinc unitats; addicionalment al que establix l'apartat 9.1  
9.4. En els centres d'ensenyança o educació amb internat, a més dels servicis establits en els apartats anteriors es prestaran els servicis propis dels dies festius.  
10. Servicis socials:  
10.1. En els centres assistencials d'atenció 24 hores es prestaran els servicis propis d'un diumenge.  
10.2. En els servicis d'assistència a domicili, els habituals dels diumenges.  
11. Protecció Civil, Servici d'Emergències i Prevenció i Extinció d'Incendis Forestals:  
11.1. En la Subdirecció General d'Emergències i Planificació i en el Centre de Coordinació d'Emergències de l'Eliana:   
11.1.1. El tècnic de Protecció Civil assignat a la sala de comandament i control.  
11.1.2. L'operador de comunicacions de torn en la sala de comandament i control.  
11.1.3. El personal habitual en guàrdia de localització.   
11.2. En el servici d'atenció del telèfon 112 de la Comunitat Valenciana:  
11.2.1. Els servicis propis d'una jornada habitual en l'explotació operativa.  
11.2.2. Els responsables de sistemes i comunicacions, d'atenció de telefonades, de protocols operatius, de relació amb usuaris, de manteniment i explotació de la informació.  
11.2.3. L'operador de servici d'assistència tècnica de torn.  
11.3. En els consorcis provincials de bombers:  
11.3.1. Els servicis propis d'una jornada habitual quant al personal operatiu i comandaments de bombers, incloent-hi els capatassos coordinadors, tècnics per a l'extinció d'incendis forestals, incloent-hi el centre de comunicacions de cada consorci.  
11.3.2. Com a mínim una persona per a registre i una altra per a atenció telefònica i atenció al públic.  
11.4. En els servicis d'extinció d'incendis forestals:  
11.4.1. Els servicis propis d'una jornada habitual que es presten pels mitjans següents: helicòpters, avions d'extinció i brigades helitransportades.  
11.4.2. Brigades d'emergència i autobombes: el 60% dels servicis habituals en nivell de preemergència per incendis forestals 1 o 2, i es podrà requerir la presència del 100% en el cas que es declare nivell 3 o extraordinària.  
11.5. En els servicis de prevenció d'incendis forestals de la Conselleria de Governació el que presta habitualment servicis corresponents a diumenges i festius, en funcions de vigilància i protecció de la naturalesa, i de coordinació, direcció tècnica i participació en l'extinció d'incendis.  
11.5.1. Centrals de comunicacions: el 100% de les unitats  
11.5.2. Vigilants dels observatoris forestals:   
19.9.4.0. Observatoris forestals anuals: el 100%  
05.7.7.3. En nivells de preemergència 1 i 2, el 50% dels vigilants dels observatoris forestals temporals en cada província.  
21.5.8.0. En nivell de preemergència 3, el 100% dels vigilants d'observatoris forestals temporals en cada província.  
11.5.3. Unitats de vigilància:  
74.2.8.5. Preemergència nivell 1: el 10% de les unitats corresponents a cada una de les deu zones operatives en què està dividida la Comunitat Valenciana, no obstant això, es garantix una unitat com a mínim en cada una d'estes.   
45.0.5.2. Preemergència nivell 2: el 40% de les unitats corresponents a cada una de les zones operatives.   
66.6.7.2. Preemergència nivell 3 o extraordinària: el 100% de les unitats.  
12. Transport de viatgers:  
12.1. S'establixen els següents servicis mínims per a l'empresa Ferrocarrils de la Generalitat Valenciana (FGV):  
1.1.2. Un 30% de les circulacions ordinàries regulars grafiades dels trens i tramvies en hores punta de 06.00 a 09.00 hores, amb un màxim global del 25% de les circulacions grafiades en la jornada.  
1.1.3. Quant al personal pertanyent als servicis de manteniment, instal·lacions fixes i tallers, tenint en compte la naturalesa d'estos servicis, es considera imprescindible establir uns servicis mínims d'un 25%. En tot cas es garantirà un mínim de dos persones en les brigades d'atenció permanent.  
1.1.4. Per als servicis d'atenció al client, centrals telefòniques i registre general, es garantirà la presència d'una persona que permeta, respectivament, oferir informació als usuaris d'este mitjà de transport i la presentació de qualsevol document pels ciutadans   
  
No s'integren en el còmput dels percentatges els denominats «trens materials», és a dir, aquells que no transporten viatgers, i especialment els coneguts com a trens de «reposició», la finalitat dels quals és la de situar el material mòbil en els punts adequats per a la represa de la circulació a la finalització dels períodes de vaga.  
  
12.2. Per a les línies d'autobusos de transport urbà i interurbà s'establixen uns servicis mínims equivalents al 30% del servici habitual en hores punta de 06.00 a 09.00 hores i un màxim global del 25% de les circulacions d'una jornada, i en les línies interurbanes es garantix com a mínim un viatge d'anada i tornada al dia.   
13. Servici de grues:  
13.1. Un conductor de vehicle grua, dedicat a atendre situacions de necessitat.   
14. Mitjans de comunicació:  
14.1 S'haurà de prestar el servici per part del 50% del personal que realitza les seues tasques habitualment en els servicis informatius.  
15. Energia:  
15.1. Les empreses i organismes encarregats de la producció i subministrament d'energia elèctrica, producció i distribució de gas i depuració i subministrament d'aigües, hauran de prestar un servici equivalent a l'habitual en un dia festiu.  
  
Segon  
El que disposen els apartats anteriors d'esta resolució, no suposarà cap limitació dels drets que la normativa reguladora de la vaga reconega al personal en la dita situació, no empleat en la cobertura dels servicis mínims establits, ni tampoc afectarà la tramitació o efectes de les peticions que motiven la vaga.  
  
Tercer  
Esta resolució entrarà en vigor el mateix dia que es publique en el Diari Oficial de la Comunitat Valenciana.  
Amb la notificació s'advertirà a les parts el dret que els assistix de recórrer la present resolució davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa, dins del termini dels deu dies hàbils següents a la seua notificació, en la forma prevista en els articles 115 i següents de la mencionada llei.  
  
València, 23 de març de 2012.- La consellera d'Educació, Formació i Ocupació (per delegació de firma, Resolució 11.10.2011), el director general de Treball, Cooperativisme i Economia Social: Joaquín Vañó Gironés.